# Die Schedelsche Weltchronik (deutsch):227

| 226 <<<Vorheriges Blatt | Die Schedelsche Weltchronik Blatt CCXXVII | Nächstes Blatt>>> 228 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXVI verso:

DIsen newen orden Jhesu cristi hat babst Johannes der .xxii. auffgesetzt. also das die bru$^e$del desselben ordens vnder cristo in Portugalia wider die sarracen vnd vnglawbigen. die allenthalben die cristen betru$^e$eben vnd beschedigen ritterschaft pflegen vnd treyben solten. Das hawbt diss ordens ist in der statt Marino des siluensischen bistthumbs. alda er dann dz oberst hawß geordnet. vnd disen rittern alle gu$^e$eter der templarier mit verwilligung des ko$^e$nigs Portugalie zu kreftiger aufenthaltung diss ordens zugeaygnet hat. der o$^e$berst diss ordens ist der abbt des Alcohasianischen closters cistercier ordens des Vlixbonensischen bistthumbs der dann befelhe vnd gewalt hat solche rittere zebeschreiben zesetzen vnd zeentsetzen.
CLementinarum das gaistlich rechtbu$^o$ch also genant hat diser zeit babst Johannes der. xxii. bestetigt vnd in alle hohe schu$^o$l gesendet. vnd allen doctoren in denselben schu$^o$len gepoten dasselb bu$^o$ch offenlich zelesen. dann sein vorfarn babst Clemens hielt (als hieuor gemeldt ist) zu vienna mit. iii$^c$. prelaten ein concili. darinn macher er vil vnd mancherlay satzung vnd ordnung den stand der gaistlichen antreffende dieselben satzung vnd ordnung ließ babst Johannes in ein einigs bu$^o$ch verfaßen vnd nach demselben Clemente das buch clementinarum nennen mit bestettigung desselben auß babstlichem gewalt.
PEtrus corbariensis parfu$^o$ßer ordens ward in disem iar wider babst Johannem auß gehaiße oder vergu$^e$nnen kaiser Ludwigs zu eim babst auffgeworffen vnd Nicolaus der fu$^e$nft genant. vnd wz ein pewrischer mensch vnd het ein iungs weib die wolt ime des nit vergu$^e$nnen. Er wardt vom kaiser vnd von andern als ein warer statthalter Cristi geeret. Dem hiengen vil mißtetiger vnd seins gleichen abtru$^e$nniger verurtailter vnd leichtfertiger lewte an. vnd vil auß inen empfiengen von ime cardinelische. bischofliche vnd briesterlich wirdigkeit. die richteten sich in solcher hohmu$^e$etigkeit auff das sie babst Johannem offenlich einen ketzer nennten. Vnd nach dem er ein hawbt vnd schu$^e$tzer der ketzerey Fratricellorum was so vnderstu$^o$nd er sich die teu$^e$fellische schu$^o$l derselben irrung nach vermu$^e$gen zemeren. dann dieselben ketzer sprachen zu bedeckung irer boßheit. das cristus vnd sein iungere also arm gewesen weren das sie nichtz sunders noch gemains gehabt hetten. aber dise irrung ward von hohgelerten lewten der heilligen schrift als ketzerlich erkannt vnnd vom babst verdambt. Zu letst wardt diser Petrus von Bonifacio pisano gefangen vnd zu dem babst gein Auion gefu$^e$ert da begeret er gnad vnnd vergebung. doch wardt er zu bu$^o$ß drey iar gekerckert vnd starb darinn.
AVgustinus von ancono augustiner ordens an weißheit der lere vnd fru$^e$mmkeit des lebens ein lo$^e$blich man hat diser zeit gelebt vnd auß klarheit seins schriftlichen wissens alle lerer seiner zeit in weißheit vnnd verstentnuß der heilligen schrift vbertroffen. Vnd nicht allain das new testament von dem ewangelio Mathei anfahende gar scharpff vnd subtillich erklert. sunder auch sunst vil erlewterung vnd zu außlegung der heilligen schrift begriffen als dann den gelerten wol ku$^e$ndig ist.
ALbertus von Padua auch einer desselben ordens. sancti Egidii von rom iunger gar ein hohgelerter lerer der heilligen schrift ist diser zeit als ein fu$^e$rst der prediger gehalten gewest. Vnnd nach dem er also hoh mit schriftlicher weißheit begnadet wz so hat er gar vil scho$^e$ner lo$^e$blicher nu$^e$tzlicher lere vnd predig dem volck vnnd auch der pfafheit zu vnderrichtung gemacht. vnd auch die fu$^e$nff bu$^e$echer moysi vnnd alle epistel Pauli declarirt vnd außgelegt.
BOnauentura auch von Padua desselben ordens ein general vnd der ro$^e$mischen kirchen ein cardinal ist diser zeit von seiner lere vnd schriftlicher kunst wegen in großer achtperkeit gewesen. Vnd nach dem er ein ernstlicher beschirmer kirchlicher freyheit wider die tyrannen was so wardt er von dem carrarienschen herrn erschoßen vnd also mit marter bekro$^e$net.

## CCXXVII recto:

ROchus auß dem land narbona ein beichtiger cristi ist bey dem pessulanischen berg auß der statt Agathopolis ettwen genant. von einer freyen mu$^o$ter. vnd von Johanne seinem vater eim herren derselben statt geporn. vnd als er das. xii. iar erraichet do fieng er an sich gar weniger speys vnd getranck zegeprauchen. vnnd nach absterben seiner eltern sein große erbschaft den armen außzetailn sich der herrschung zeentschlagen vnd seinem vetter die vetterlichen stettlein zebefelhen. dem nach kome er alle ding verlassende in ku$^o$rtzem klaid mit eim hu$^o$t taschen vnd stabe auß gallia in welsche land als ein pilgram. Als er nw vil stett vnd schier alles galliam zwischen dem lampardischen gepirg vnd dem brittannischen meer wesende vnnd mit der pestilentz beku$^e$mmerte durchschwaift vnnd vil menschen mit dem zaichen des creu$^e$tzs gesund gemacht het do kome er darnach gein Placentz alda herrschet die pestilentz. also gieng er in das spital daselbst vnd bracht alle krancken darinn zu gesundheit[.] Zu erst wardt auc er nach go$^e$tlicher fu$^e$ruerku$^e$ndung mit eim scharpffen fieber vnd mit eim pfeil der pestilentz durch das lingk payn geschoßen also das er vor schmertzen vnd prennen kein ru$^o$e finden mocht. darumb wardt er auß der statt vertriben vnd kroche in einen wald da bey. alda erlanget er gesuntheit von got. darnach zohe er wider in Galliam darinn waren krieg vnd auffru$^o$r. vnnd als er in ein stettlein das er seim vetter gegeben het komen was do wardt er als wer er ein speher oder verkuntschafter angetastet. in einen kercker geworffen vnd fu$^e$nff iar mit großer seiner gedult vnd gestrengigkeit vnbekant von seim vetter darinn enthalten. wie der ander ro$^e$misch Alexius. Nach außgang so$^e$lcher fu$^e$nff iar. als nach der gepurt cristi. M.ccc.xxvii. empfienng er die heilligen sacrament vnnd verschied in cristo in dem. xxxii. iar seins alters mit vorgethannem gepett zu gott. Welche menschen hinfu$^e$ro seinen namen auru$^e$ften das dieselben vor der pestilentz beschirmt werden solten. als dann solchs ein tafel neben ime gefunden in sahriften anzaiget. Als nw das an den fu$^e$rsten seinen vetter gelanget vnd ererkennet das diser seins bruders sun Rochus gewesen wer. do schaffet er wainende den heilligen leichnam mit großem geprengk zebestatten. vnd pawet ein kirchen darinn Rochus vil iar an wunderzaichen geschynen hat. Als die verdienstnus diss heilligen mans den walhen nochmals verborgen was do kome zu letst in dem iar des herren. M.cccc.xiiii. der namen Rochi auß teu$^e$tschem in welsche lannd. darumb das er die statt Costnitz (alda dann deßmals ein concili gehalten wardt) von einer großen pestilenntz erlediget. Diss heilligen manns leichnam wardt in dem iar des herren. M.cccc.lxxxv. verstollens gein Venedig gebracht vnd ime ein pawe eins tempels mit großer kostung angefengt daselbst wirdt er mit großer ere gehalten.
JOhannes andree von Bononia der rechten ein hohgelert man. vnnd sunderlich des babstlichen rechtens ein vberfließender prunn hat diser zeit gereichßnet vnnd auß wolschicklichkeit seiner vernunft vnd auß erleu$^e$chter verstentnus der schrifft beyden gaistlichen babstlichen rechten. zu außlegung vnd erklerung derselben auch sunst scho$^e$ne lo$^e$bliche ding den gelerten wissend geschriben. aber er starb am pestilentz zu bononia nach der gepurt cristi. M.ccc.xlviii. iar.
Cynus pisteriensis auß dem edeln geschlecht symbaldorum geporn des vorgenanten Johannis andree gar gehaymer. ein fast hohachperer treffenlicher lerer der werltlichen recht hat diser zeit auch nicht wenig nutzlicher schriften zu verstentnus vnd erklerung der werltlichen recht begriffen vnd gemacht.
OLdradus de laude ein iunger des doctors Dini vnd Johannis andree gehaymer vnd dienstlicher hat diser zeit in lere der werltlichen kaiserlichen recht vnnd in gu$^o$tsyttigem leben gereichßnet vnnd vil erklerung derselben recht vnd auch vil treffenlicher ratschlege hinder ime gelaßen.
JOhannes calderini ein burger zu Bononia ein sunderlicher sun vnnd iunger Johannis andree schrifftlicher weißheit vnd lo$^e$blichs lebens ein beru$^e$mbt man hat diser zeit mit lesen. disputiren vnnd schreiben das gaistlich babstlich recht scheinperlich erleu$^e$chtet vnd auch vil lo$^e$blicher tapffrer ratschleg beschriben.
JOhannes mandena oder de monte villa ein namhaftiger doctor der ertzney. vnd ein ritter auß Engelland pu$^e$rtig hat einen großen tail des vmbkraiss der erden pilgramßweyse durchwandert vnnd vil wunderwirdigs dings sunderlich in asia vnd india erfarn vnd in mancherlay gezu$^e$nge beschriben. vnd sein leben diser zeit geendet.
FRanciscus maronis parfu$^o$ßer ordens ein hohgelert man der heilligen schrifft hat diser zeit vil schriften zu cristenlicher gaistlichkeit geho$^e$rende gemacht vnd gedechtnus wirdige erklerung in den bu$^e$echern der helligen schrift gethan.
MIchael von cesena ein general parfu$^o$ßer ordens hat vber Ezechielem vnd vber das bu$^o$ch der hohen synn hu$^e$bsch geschriben. Er wardt von babst Johanne in einer irrung verargkwonet vnd deßhalb des generalambts entsetzet. Aber er entschuldiget sich mit schriften vnd vrsachen vnd schrib darumb vil wide babst Johannem.
* ↑ 1327 n. Chr.
* ↑ 1414 n. Chr.
* ↑ Konstanz
* ↑ 1485 n. Chr.
* ↑ 1348 n. Chr.